钦定古今图书集成/明伦汇编/官常典/第385卷 > 《乞委任宗泽札子》许景衡
## 钦定古今图书集成/明伦汇编/官常典/第385卷 > 《乞委任宗泽札子》许景衡

“臣窃闻议者多指开封尹宗泽过失事，未知是否如
何？”泽之为人及其为政，固不能上逃圣鉴，第未知果
指何事而言也。若只缘拘留金国使人，此诚泽之失。
然原其本心，只缘忠义所激，出于轻发，未尽识国家
事体耳，又未知别有何等罪犯也。臣自浙渡淮以至
行在，得之来自京师者，皆言泽之为尹，威名政术卓
“然过人，诛锄彊梗，抚循善良，都城帖然，莫敢犯者。又
方修守御之备，历历可观。臣虽不识其人，窃用叹慕，
以为去冬京城之内，不能固守，良由大臣无谋，尹正
非才之故。使当时有如泽等数辈，赤心许国，相与维
持，则其祸变亦未至如此其酷也。今只较其末度小
疵，便以为罪，不顾其尽忠报国之大节。”臣虽至愚，窃
以为过矣。况泽昔在河朔，遭遇陛下，遮留拱卫，继参
幕府，宣力为多。今尹天府，其绩效又章章如此，则其
所为终始，亦可考矣。而议者独不能少优容之，其亦
不恕矣乎！且开封，宗庙社稷之所在，择人居守，尤非
他州别路之比。今若罢逐泽，则当慎选留守。不识今
之缙绅，其威名政绩亦有加于泽者乎？即有其人，则
除授交割，尚费日月，兵民亦未信服。防秋及时，计将
奈何？如有其人，则泽未宜遽然更易也。伏望圣慈上
为宗庙社稷，下为京师亿万生灵，特赐主张，厚加委
任，使成御敌治民功，天下幸甚！